钦定古今图书集成/明伦汇编/官常典/第379卷 > 宋
## 钦定古今图书集成/明伦汇编/官常典/第379卷 > 宋

宋置大鸿胪，时置，时省。以“谒者仆射掌大拜授及百
官班次。”

按《宋书百官志》：“大鸿胪，掌赞导拜授诸王。秦世为典
客，汉景帝中六年，更名大行令，武帝太初元年，更名
大鸿胪。鸿，大也；胪，陈也。晋江左初省，有事则权置，事
毕即省。”

谒者仆射一人，掌大拜授及百官班次。领谒者十人，
谒者掌小拜授及报章。盖秦官也。谒，请也。应劭《汉官曰：“尧以试舜，宾于四门。”是其职也。秦世谒者七十人，
汉因之。《后汉·百官志》：“谒者仆射掌奉引。”和帝世，陈郡
向熙为谒者仆射，赞拜殿中，音动左右。然则又有常
侍谒者五人，谒者则置三十五人，半减西京也。二汉
并隶光禄勋。魏世置谒者十人。晋武帝省仆射，以谒
者隶兰台。江左复置仆射，后又省。宋世祖大明中复
置，秩比千石。